T L A Č O V Á S P R Á V A

**Festival Pohoda priniesol krásny darček pod stromček. Oznámil vystúpenie Morcheeby na Pohode 2025**

Svätý Jur, 24. decembra 2024

**V júli 2025 sa na festivale Pohoda predstaví aj kultová britská skupina Morcheeba. Nový prírastok do budúcoročného line-upu zverejnili organizátori festivalu dnes ráno vo vysielaní Rádia\_FM. Oznámenie priamo na Štedrý deň má byť podľa ich slov darčekom a poďakovaním pre všetkých návštevníkov a návštevníčky Pohody.**

Skupina Morcheeba formovala zvuk nielen ostrovnej trip hopovej a downtempovej scény, ale ich hudba sa dostala do každého kúta sveta. Ich album Big Calm z roku 1998 je jeden z tých, ktorý si minimálne raz v živote mal každý vypočuť a zároveň patrí medzi legendárne nahrávky, ktoré aj v dnešnej dobe znejú futuristicky.

Z potvrdenia Morcheeby na Pohode 2025 majú organizátori festivalu veľkú radosť a práve preto si nechali zverejnenie na Štedrý deň ako darček. „Neviem si predstaviť krajšie vianočné oznámenie ako to, že na náš festival príde Morcheeba,” hodnotí riaditeľ festivalu Pohoda Michal Kaščák a zároveň dodáva: „Máme radi nežnú silu Morcheeby, máme radi hudbu a umenie v ich rôznych podobách, máme radi vás - a zároveň sme nekonečne radi, že vás máme. Prajeme vám pokojné sviatky a veľmi sa na vás tešíme na Pohode 2025.”

Morcheeba vznikla v roku 1995 a momentálne ju tvorí duo Skye Edwards (spev) a Ross Godfrey (gitara), pričom na turné ich sprevádzajú aj Dom Pipkin (klávesy), Skyin manžel Steve Gordon (basgitara) a Skyin najstarší syn Jaega Mckenna-Gordon (bicie). Hudba Morcheeby je nezameniteľná vďaka originálnemu zvuku, v ktorom miešajú trip hop, downtempo, pop aj soul, no najsilnejším poznávacím znakom je zamatový vokál speváčky Skye Edwards, ktorý spoznáte okamžite.

Ich najväčšie hity Rome Wasn't Built in a Day, The Sea, Blindfold, Part of the Process, Trigger Hippie, ale aj veľa ďalších sú dnes už overenou klasikou po celom svete.

Speváčka Skye Edwards už v minulosti na Pohode vystupovala s jej sólovou tvorbou a organizátori festivalu sú o to viac radi, že sa tentokrát na Pohode 2025 predstaví ako súčasť kapely Morcheeba.

Britská kultová skupina tak dopĺňa jeden z najsilnejších line-upov Pohody za posledné roky. V júli 2025 na trenčianskom letisku vystúpia Massive Attack, Queens of the Stone Age, Iggy Pop, Ferg, Marc Rebillet, JPEGMafia, Ashnikko, Magdalena Bay, Luude, The Kills, Kamasi Washington, Folamour a mnohí iní. Ďalšie nové mená vystupujúcich zverejnia organizátori Pohody už čoskoro v novom roku.

**Presskit:**

[drive.google.com/drive/folders/1gXzwcRHahlj9mLHGkacysDG1ysn6IPXn?usp=sharing](https://drive.google.com/drive/folders/1gXzwcRHahlj9mLHGkacysDG1ysn6IPXn?usp=sharing)

 **Morcheeba Links:**

Spotify: [open.spotify.com/artist/6bWxFw65IEJzBYjx3SxUXd?si=BW4Ih3lyTRmLrOf7BEWOyA](http://open.spotify.com/artist/6bWxFw65IEJzBYjx3SxUXd?si=BW4Ih3lyTRmLrOf7BEWOyA)

Apple Music: <https://music.apple.com/us/artist/morcheeba/161916>

Youtube: <https://www.youtube.com/channel/UCf3-TfXpRX8jDxePsfhvXNQ>

Instagram: <https://www.instagram.com/morcheebaband/>

Facebook: <https://www.facebook.com/MorcheebaBand>

Kontakt pre médiá:

**Jana Kopecká**

PR & Media Manager

**Tel.: +421 948 028 273**

jana@pohodafestival.sk

https://www.pohodafestival.sk/